大狗赋
贾岱宗 (WeiJin)
余生处大魏之祚政，遭王路之未辟，进不得补过之功，退不得御国之册，帝曰畴咨，迸在朔易，越彼西旅，大犬是获。其头颅也，不可论以尽；其骨法也，不可辨而释。傞𬾻蹴跄，雄资猛相。兀然高八九尺，形体如剪削，象貌如刻画，毛翰紫艳光，双肩如白璧。时频伸而振迅，若应龙之腾掷。爪类刀戈，牙如交戟。闻林兽之群争，欻断销锁而龁石。逆风长厉，野禽是觅。鼻嗅微香，眼裁轻迹。眄目攀而奋怒，挥霍而振阋。天梁折，地柱劈。倒曳白象，挫其腰，驳制六驳，折其脊。拓𢱢熊罢，破其匈，𢬵抄兽头，断其脉。爪处如剑犛。牙创似铍刺，视其未死之间，血泉涌如箭射。于是驱麋鹿之大群，入穷谷之峻厄。走者先死，往者被击。前无孑遗，后无一只。然其所折伏，敬主识人。昼则无窥窬之客，夜则无奸淫之宾。通听百里，夜吠狺狺。若乃蛮夷猾夏，列士异操；轻示亲单集，人马衔枚。猛火先觉，音声正摧。竦耳侧听，则恒山动；南向啀喍，则霍山颓。眈精直视，则会丘石嵬，虓吓奔突，则重闉开。非吾畋猎之有益，乃可安国家卫四邻者也。昔宋人有鹊子之誉，韩国珍其大卢；弥明振之于巨獒，槃瓠受之于蛮都。论百代之名狗，敢余犬之能俱？绝四铁之猲才乔，云何卢令之足书？